ǃXóõ
Kielioppi > Substantiiviluokat

Kaikki seuraavat tiedot ovat peräisin Anthony Traillin laatimasta A !Xóõ Dictionary -nimisestä sanakirjasta.
Substantiiviluokkia on viisi ja tooniluokkia kaksi. Näin kielessä on yhteensä seitsemän kieliopillista sukua. Substantiiviluokan jäsenyys riippuu substantiivin määräämästä sovusta eli siitä, kuinka toinen substantiivi vaikuttaa toiseen substantiiviin persoonan, luvun, suvun tai sijan suhteen. Kaikkien luokkien substantiiveissa (viidettä luokkaa lukuun ottamatta) on ilmiselvä suffiksi, joka usein paljastaa sen, mihin luokkaan ko. substantiivi kuuluu. Substantiiviluokka on hyvin tärkeä sen takia, että se määrää koko lauseen rakenteen, kuten seuraavissa esimerkeissä näkyy. Väärän substantiiviluokan valinta ja lauseen vastaava muokkaaminen tuottavat vain siansaksaa.
Substantiiviluokka voi vaihdella riippuen siitä, onko substantiivi yksikössä vai monikossa. Joissakin tapauksissa yksikön muodossa oleva substantiivi voi kuulua kahteen eri luokkaan. Kaksi luokkaa voi yhdistyä toisiinsa luoden yhdyssanan, joka kuuluu täysin eri luokkaan kuin kantasanat, esm. sòo (lääke, substantiiviluokka 1) + à̰a (miespuolinen, substantiiviluokka 3) = sòo à̰a (poppamies, substantiiviluokka 2).
Luokat ovat seuraavat:
Luokka 1
Paljastavat suffiksit: -li, -i
Sopu: -i
Esimerkki, jossa leijonaa tarkoittavan ǀ'á̰i-substantiivin -i-pääte vaikuttaa lauseen muiden sanojen muotoihin:
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| n̄ | à ǀnài | ǀ'á̰i | !xài | tí | ǀʻâa | ǀîi | kì |  |
| Minä | imperfekti nähdä | leijona | iso | joka | kuollut | on | joka |  |
"Minä näin ison kuolleen leijonan."
Luokka 2
Paljastavat suffiksit: -ã, -ma, -n, -na
Sopu: -ã
Esimerkki, jossa luuta tarkoittavan ǂâã-substantiivin -ã-pääte vaikuttaa lauseen muiden sanojen muotoihin:
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| n̄ | à ǀnàã | ǂâã | !xàã | t'ã | ǀʻâa | ǀîi | kã̀ |  |
| Minä | imperfekti nähdä | luu | iso | joka | murtunut | on | joka |  |
"Minä näin ison murtuneen luun."
Luokka 3
Paljastavat suffiksit: -le, -e, -je, -be
Sopu: -e
Huom!: Luokka kolmosen jäsenet ovat usein yksiköllisiä elollisia esineitä, mutta poikkeuksia on paljon.
Esimerkki, jossa lautasta tarkoittavan ǃʻûle-substantiivin -le-pääte vaikuttaa lauseen muiden sanojen muotoihin:
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| n̄ | à ǀnāe | !ʻûle | !xāe | tē | ǀʻâa | ǀîi | kē |  |
| Minä | imperfekti nähdä | lautanen | iso | joka | rikkoutunut | on | joka |  |
"Minä näin ison rikkoutuneen lautasen."
Luokka 4
Paljastavat suffiksit: -lu, -bu, -u
Sopu: -u
Esimerkki, jossa ihmisiä tarkoittavan tùu-substantiivin -u-pääte vaikuttaa lauseen muiden sanojen muotoihin:
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| n̄ | à ǀnàu | tùu | !xàbu | tú | ǀʻâa | ǀîi | kù |  |
| Minä | imperfekti nähdä | ihmiset | iäkäs | joka | kuollut | ovat | joka |  |
"Minä näin kuolleet vanhukset."
Luokka 5
Paljastavat suffiksit: ei yhtäkään
Sopu: -n
Esimerkki, jossa juttua tarkoittavassa tháa-substantiivissa ei näy luokan jäsenyyden paljastavaa päätettä ollenkaan, mutta lauseen muut sanat taipuvat kuitenkin luokan mukaisesti:
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| n̄ | à ǀnàn | tháa | !xàn | tán | ǀʻâa | ǀîi | kàn |  |
| Minä | imperfekti nähdä | juttu | iso | joka | rikkoutunut | on | joka |  |
"Minä näin ison rikkoutuneen jutun."